
PËR MIRATIMIN E KATEGORIVE TË LICENCIMIT DHE TË PROCEDURAVE PËR APLIKIM PËR LICENCË PËR TË GJITHË PERSONAT FIZIKË DHE JURIDIKË, QË USHTROJNË APO DO TË USHTROJNË VEPRIMTARITË E GRUMBULLIMIT, TË TRAJTIMIT DHE TË SHPËRNDARJES SË UJIT PËR KONSUM PUBLIK, SI DHE TË LARGIMIT TË PËRPUNIMIT TË UJËRAVE TË NDOTURA

Në mbështetje të nenit 100 të Kushtetutës dhe të pikës 2 të nenit 17 të ligjit nr.8102, datë 28.3.1996 “Për kuadrin rregullator të furnizimit me ujë dhe të largimit dhe përpunimit të ujërave të ndotura”, me propozimin e Ministrisë së Punëve Publike dhe Transportit,

KËSHILLI I MINISTRAVE

V E N D O S I:

I.Miratimin e kategorive të licencave për personat fizikë dhe juridikë, që ushtrojnë apo do të ushtrojnë veprimtaritë e grumbullimit, të trajtimit dhe të shpërndarjes së ujit për konsum publik, si dhe të largimit e të përpunimit të ujërave të ndotura, si më poshtë:
a. licencë për grumbullimin dhe shpërndarjen e ujit për konsum publik;
b. licencë për trajtimin e ujit;
c. licencë për largimin e ujërave të ndotura.
II. Miratimin e prcedurave të aplikimit për licencë, që autorizon një person fizik apo juridik, i cili ushtron apo do të ushtrojë veprimtaritë e grumbullimit, të trajtimit dhe të shpërndarjes së ujit për konsum publik, si dhe të largimit e të përpunimit të ujërave të ndotura, si më poshtë:
A) Licencë që autorizon një person fizik të ushtrojë veprimtarinë e grumbullimit, të trajtimit dhe të shpërndarjes së ujit për konsum publik apo të largimit e të përpunimit të ujërave të ndotura.
1.Kërkesë me shkrim për aplikim për licencë, e cila të përfshijë:
a) Përvojën e personit fizik, i cili të ketë të paktën 10 vjet përvojë pune në drejtimin e njërës prej veprimtarive të grumbullimit, të trajtimit apo të shpërndarjes së ujit për konsum publik apo të largimit e të trajtimit të ujërave të ndotura;
b) llojet e veprimtarisë që kërkon të kryejë;
c) veprimtaria e punës që ka kryer deri në çastin e kërkesës.
2.CV-në e personit fizik.
3.Dokumentin e diplomës, i cili të dëshmojë se personi ka profil hidroteknik.
4.Dokumentin nga punëdhënësi për periudhën që ka punuar dhe punën e kryer.
5.Dëshmi penaliteti (gjykatë, prokurori).
B) Licencë që autorizon një person juridik të ushtrojë veprimtaritë e grumbullimit, të trajtimit dhe të shpërndarjes së ujit për konsum publik apo të largimit e të përpunimit të ujërave të ndotura.
1.Kërkesë me shkrim për aplikim për licencë, e cila të përfshijë:
a) përvojën e personit juridik, i cili të ketë të paktën 10 vjet përvojë pune në drejtimin e njërës prej veprimtarive të grumbullimit, të trajtimit apo të shpërndarjes së ujit për konsum publik apo të largimit e të trajtimit të ujërave të ndotura, ku kërkon të ushtrojë veprimtarinë;
b) llojet e veprimtarisë që kërkon të kryejë;
c) veprimtaria e punës që ka kryer nga krijimi i shoqërisë deri në çastin e kërkesës;
d) përshkrimi i zonës që personi juridik ka nën juridiksion për kryerjen e veprimtarisë së tij, si dhe harta e zonës.
2.CV-në e drejtuesit teknik, i cili të ketë licencën që autorizon një person fizik të ushtrojë veprimtarinë e grumbullimit, të trajtimit dhe të shpërndarjes së ujit për konsum publik apo të largimit e të përpunimit të ujërave të ndotura.
3.Autorizimin nga pronari, i cili i jep personit juridik të drejtën për të kryer njërën nga veprimtaritë e cilësuara në ligj.
4.Dëshmi penaliteti (gjykatë, prokurori), për drejtuesin ligjor dhe teknik.
5.Kopjen e dokumentit të regjistrimit të personit juridik në gjykatë.
6.Dokumentin që vërteton se personi juridik ka shlyer detyrimet financiare ndaj shtetit deri në datën e paraqitjes së kërkesës për marrje licence.
7.Lejen higjieno-sanitare nga Inspektorati Sanitar Shtetëror i rrethit.
8.Lejen nga agjencia rajonale e mbrojtjes së mjedisit.
9.Deklaratën me shkrim, të personit juridik që paraqet kërkesën, se me marrjen e licencës do të zbatojë aktet ligjore e nënligjore, të nxjerra nga ERRU-ja, lagjislacionin shqiptar në fuqi, standardet shqiptare për ndërtimin dhe pajisjet që do të përdoren në ndërtimin e veprave ujësjellëse dhe kanalizimet.
III. Ngarkohet ERRU-ja për zbatimin e këtij vendimi.
Ky vendim hyn në fuqi pas botimit në Fletoren Zyrtare.

